PMIndiaData/PMIndiaSum huggingface dataset:
भारत आणि अफगाणिस्तान दरम्यान मनुष्यबळ विकास क्षेत्रातील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, आज भारत आणि अफगाणिस्तान दरम्यान मनुष्यबळ विकास क्षेत्रातील सहकार्याबाबत सामंजस्य करारावर स्वाक्षरी करायला मंजुरी दिली. या करारामुळे अफगाणिस्तानच्या विद्यार्थी आणि शैक्षणिक संस्थांमधील शिक्षकांना स्वयं अभ्यासक्रमासाठी नोंदणी आणि वापर करता येईल. या करारामुळे अफगाणिस्तानमध्ये विकसित अभ्यासक्रमांना ‘स्वयं’वेबसाइट वर अपलोड करता येईल. अफगानिस्तानचे विद्यार्थी आणि शिक्षकांना मनुष्यबळ विकास मंत्रालय आवश्यक प्रशिक्षण देणार आहे. या कराराच्या माध्यमातून केंद्र सरकार शिक्षणाशी संबंधित अन्य उपक्रम जसे राष्ट्रीय डिजिटल लायब्ररी (एनडीएलआई), व्हर्चुअल प्रयोगशाळा ,अध्ययन सामग्री आदीं तंत्रज्ञानाची देवाणघेवाण करता येईल. भारत आणि अफगाणिस्तान विद्यापीठ /संस्था दरम्यान संयुक्त पदव्युत्तर कार्यक्रम तयार करण्याचा प्रस्ताव आहे. या करारामुळे उभय देशांनी शैक्षणिक पात्रतेला परस्पर मान्यता प्रदान करण्याबाबत सहमति दर्शवली आहे. यामुळे भारतात शिक्षण कार्यक्रमांतर्गत, विद्यार्थ्यांना आकर्षित करायला आणि अफगाण संस्थांमध्ये शिक्षण घ्यायला प्रोत्साहन मिळेल. हा करार उभय देशांमध्ये शिक्षण क्षेत्रात परस्पर सहकार्यासाठी मैलाचा दगड ठरेल.
भारत आणि पॅलेस्टाईन  यांच्यातल्या  माहिती तंत्रज्ञान आणि इलेक्ट्रॉनिक्स क्षेत्रातल्या सामंजस्य कराराबाबत केंद्रीय मंत्रिमंडळाला माहिती

भारत आणि पॅलेस्टाईन यांच्यात झालेल्या माहिती तंत्रज्ञान आणि इलेक्ट्रॉनिक्स क्षेत्रातल्या सामंजस्य कराराबाबत केंद्रीय मंत्रिमंडळाला माहिती देण्यात आली. ई प्रशासन, एम प्रशासन, ई लोकसेवा, सायबर सुरक्षा, सॉफ्टवेअर टेक्नॉलॉजी पार्क, स्टार्ट अप्स इत्यादी क्षेत्रात घनिष्ट सहकार्याला प्रोत्साहन देण्याचा या सामंजस्य कराराचा हेतू आहे. उभय पक्षांनी स्वाक्षऱ्या केल्याच्या तारखेपासून हा सामंजस्य करार लागू होणार असून त्याचा कालावधी पाच वर्षाचा असेल. दोन्ही देशातल्या, माहिती तंत्रज्ञान आणि इलेक्ट्रॉनिक्स क्षेत्रातल्या प्रतिनिधींचा समावेश असलेल्या कार्यकारी गटाची स्थापना करून या सामंजस्य कराराची अंमलबजावणी केली जाईल, यामुळे रोजगार संधी निर्माण होणार आहेत.
पंतप्रधान नरेंद्र मोदी यांनी युगांडाच्या राष्ट्रपतींसमवेत दूरध्वनीवरून साधला संवाद

पंतप्रधान नरेंद्र मोदी यांनी आज युगांडाचे राष्ट्रपती योवेरी कागुटा मुसेवेनी यांच्या समवेत दूरध्वनीवरून संवाद साधला. कोविड-19 महामारीमुळे उद्‌भवलेल्या आरोग्य आणि आर्थिक आव्हानांबाबत या दोन्ही नेत्यांनी चर्चा केली.सध्याच्या आरोग्य संकटात, भारत, आफ्रिका खंडातल्या या आपल्या मित्रासमवेत असून,या विषाणूचा प्रादुर्भाव रोखण्यासाठी,युगांडा सरकारला, भारत, सर्वतोपरी मदत करेल असे आश्वासन पंतप्रधानांनी दिले. सध्याच्या परिस्थितीत तसेच इतर काळातही, युगांडामधल्या भारतीय समुदायाची, तिथले सरकार आणि समाज घेत असलेली काळजी आणि सद्‌भावनेची, पंतप्रधानांनी प्रशंसा केली. पंतप्रधानांनी, जुलै 2018 मधल्या आपल्या युगांडा भेटीचे स्मरण केले आणि भारत-युगांडा यांच्यातल्या विशेष संबंधांचा उल्लेख केला. कोविड-19 मुळे निर्माण झालेल्या आव्हानावर जग लवकरच मात करेल, असा विश्वास दोन्ही नेत्यांनी व्यक्त केला.
राष्ट्रीय विज्ञान दिनानिमित्त पंतप्रधानांच्या विज्ञान प्रेमींना शुभेच्छा

राष्ट्रीय विज्ञान दिनानिमित्त पंतप्रधान नरेंद्र मोदी यांनी वैज्ञानिकांना शुभेच्छा दिल्या आहेत. पंतप्रधानांनी विज्ञान प्रेमींनाही अभिवादन केले आहे. ” राष्ट्रीय विज्ञान दिनानिमित्त शुभेच्छा. सर्व विज्ञान प्रेमींना मी अभिवादन करतो आणि विज्ञानाप्रती त्यांची लालसा वाढत जावी, अशा शुभेच्छा देतो. आमच्या वैज्ञानिकांबद्दल भारताला अतिशय अभिमान आहे”, असे पंतप्रधानांनी म्हटले आहे.
पंतप्रधानांनी देशवासियांना पारशी नववर्ष, नवरोझच्या दिल्या शुभेच्छा

पंतप्रधान नरेंद्र मोदी यांनी पारशी नववर्ष, नवरोझच्या निमित्ताने जनतेला शुभेच्छा दिल्या आहेत. एका ट्विटमध्ये पंतप्रधान म्हणाले; "पारशी नववर्षाच्या शुभेच्छा. सुख, समृद्धी आणि उत्तम आरोग्याने परिपूर्ण वर्षासाठी प्रार्थना करूया. विविध क्षेत्रांमध्ये पारशी समाजाने दिलेल्या उत्कृष्ट योगदानाची भारत प्रशंसा करतो. नवरोझ मुबारक ! "
पंतप्रधान नरेंद्र मोदी आणि मॉरिशसचे पंतप्रधान प्रविंद जगन्नाथ यांनी सर्वोच्च न्यायालयाच्या नवीन इमारतीचे केले उद्घाटन

पंतप्रधान नरेंद्र मोदी आणि मॉरिशसचे पंतप्रधान प्रविंद जगन्नाथ यांनी आज व्हिडिओ कॉन्फरन्सद्वारे मॉरीशसमधील सर्वोच्च न्यायालयाच्या नवीन इमारतीचे संयुक्तपणे उद्घाटन केले. मॉरिशसची राजधानी पोर्ट लुईस येथे ही इमारत बांधण्यात आली असून यासाठी भारताने आर्थिक सहायय दिले आहे. भारताने आर्थिक साहाय्य केलेला हा पहिलाच पायाभूत प्रकल्प आहे. यासाठी भारत सरकारने 28.12 दशलक्ष अमेरिकन डॉलर्स इतके आर्थिक सहाय्य केले आहे. मानव केंद्रीत दृष्टिकोन हे भारताच्या विकास सहकार्याचे मूलभूत तत्वज्ञान असल्याचे पंतप्रधान मोदी यांनी यावेळी सांगितले. भारत आणि मॉरिशस यांच्यातील घनिष्ट संबंधांना आणखी दृढ करण्यासाठी लोकभिमुख पायाभूत प्रकल्पांच्या भूमिकेचे मोदी यांनी कौतुक केले. आधुनिक रचना आणि अत्याधुनिक सुविधा असलेली सर्वोच्च न्यायालयाची नवीन इमारत ही मॉरिशसच्या न्यायव्यवस्थेसाठी एक उपयुक्त जागा असेल असे मोदी म्हणाले. ही इमारत म्हणजे सहकार्याचे तसेच भारत आणि मॉरिशसच्या सामायिक मूल्यांचे प्रतीक आहे असेही मोदी यांनी नमूद केले. हा प्रकल्प निर्धारित वेळेत आणि सुरुवातीच्या अंदाजापेक्षा कमी किंमतीत पूर्ण झाल्याचेही त्यांनी निदर्शनास आणून दिले. मॉरिशसच्‍या विकासासाठी सहकार्य हा विकास विषयक भागीदाऱ्यांबाबत भारताच्‍या दृष्टिकोनातून अतिशय महत्‍त्‍वाचा विषय आहे. भारत विकास सहकार्यासाठी कुठली अटही घालत नाही किंवा कोणत्याही राजकीय किंवा व्यावसायिक विचारांचा त्यावर प्रभावही पडत नाही यावर त्यांनी भर दिला. आमच्या भागीदारांचा आदर करणे हेच विकास सहकार्यासाठी भारताचे प्रमुख तत्व आहे असे मोदी म्हणाले. आपल्या विकासाच्या अनुभवाचे एकमेकांना आदानप्रदान करणे ही मुख्य प्रेरणा असल्याचेही त्यांनी नमूद केले. आदरभाव, विविधता, भविष्‍याची काळजी आणि शाश्‍वत विकास या मूल्‍यांच्‍या आधारावर असलेले भारताचे विकासविषयक सहकार्य इतरांपेक्षा वेगळे ठरत असल्‍यावर त्‍यांनी भर दिला. मॉरिशसमधील लोकांच्या कर्तृत्वावर भारताला अभिमान आहे असे सांगत पंतप्रधान मोदींनी येत्या काही वर्षांत भारत-मॉरिशसची भागीदारी आणखी वाढेल असा विश्वास व्यक्त केला. या प्रकल्पातील भारताच्या सहकार्याबद्दल मॉरिशसचे पंतप्रधान प्रविंद जगन्नाथ यांनी कौतुक केले. हा प्रकल्प म्हणजे दोन्ही देशांमधील मैत्री आणि सहकार्याचे प्रतिबिंब असल्याचे ते म्हणाले. भारताच्या सहकार्याने बांधण्यात आलेली ही सर्वोच्च न्यायालयाची इमारत म्हणजे मॉरिशसमधील पायाभूत सुविधांच्या आधुनिकीकरणासाठी एक नवीन मैलाचा दगड आहे आणि मॉरिशसच्या न्याय प्रणालीला अधिक कार्यक्षम, आणि समावेशक बनविण्यात मदत करेल असे जगन्नाथ यांनी नमूद केले. ‘सागर – हिंदी महासागर संलग्न प्रदेशातील सर्वांसाठी सुरक्षा आणि विकास’ या दृष्टिकोनानुसार सर्वोच्च न्यायालयाची नवीन इमारत हिंद महासागर क्षेत्रातील मॉरिशसचा विश्वासार्ह भागीदार म्हणून भारताची भूमिका अधोरेखित करते तसेच दोन्ही देशांदरम्यान भागीदारी बळकट करण्यासाठी भारताची दृढ वचनबद्धता दर्शवते.
चेन्नई येथे झालेल्या 44 व्या बुद्धिबळ ऑलिंपियाड स्पर्धेत कांस्यपदक जिंकणाऱ्या भारताच्या पुरूष ब संघाचे आणि भारतीय महिलांच्या अ संघाचे पंतप्रधान नरेंद्र मोदी यांनी केले अभिनंदन

नवी दिल्ली, 10 ऑगस्ट 2022 चेन्नई येथे झालेल्या 44 व्या बुद्धिबळ ऑलिंपियाड स्पर्धेत कांस्यपदक जिंकणाऱ्या भारताच्या पुरूष ब संघाचे आणि भारतीय महिलांच्या अ संघाचे पंतप्रधान नरेंद्र मोदी यांनी अभिनंदन केले. 44 व्या बुद्धिबळ ऑलिम्पियाडचे यजमानपद भूषवल्याबद्दल पंतप्रधानांनी तामिळनाडूतील जनतेचे आणि सरकारचे कौतुक केले. या स्पर्धेच्या निमित्ताने आपल्याला जगासमोर आपली उत्कृष्ट संस्कृती आणि आदरातिथ्य दाखविता आले, असे गौरवोद्गार त्यांनी काढले. ते ट्विट संदेशात म्हणाले, “चेन्नई येथे नुकत्याच झालेल्या 44 व्या बुद्धिबळ ऑलिम्पियाडमध्ये भारतीय संघाने उत्साहवर्धक कामगिरी केली. कांस्यपदक जिंकल्याबद्दल मी भारत ब संघ (पुरुष) आणि भारत अ संघ (महिला) यांचे अभिनंदन करतो. हे भारतातील बुद्धिबळाच्या भवितव्यासाठी शुभ आहे.” बोर्ड मेडल जिंकणाऱ्या गुकेश डी, निहाल सरीन, अर्जुन एरिगाईसी, प्रज्ञानंद , वैशाली, तानिया सचदेव आणि दिव्या देशमुख यांचे मी अभिनंदन करतो. उल्लेखनीय धैर्य आणि दृढता दर्शविलेले हे उत्कृष्ट खेळाडू आहेत. त्यांना पुढील वाटचालीसाठी शुभेच्छा.” “तामिळनाडूचे लोक आणि सरकार 44 व्या बुद्धिबळ ऑलिम्पियाडचे उत्कृष्ट यजमान ठरले. जगाचे स्वागत केल्याबद्दल आणि आमची उत्कृष्ट संस्कृती आणि आदरातिथ्य दाखवल्याबद्दल मी त्यांचे कौतुक करू इच्छितो.”
भारत-सामोआ करसंबंधी माहिती आदानप्रदान कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने करसंबंधी माहितीच्या देवाणघेवाणीसाठी भारत आणि सामोआ यांच्यातील करारावर स्वाक्षरी करायला मंजुरी दिली. या करारामुळे भारत आणि सामोआ यांच्यात करविषयक उद्देशासाठी माहितीच्या आदानप्रदानाचा ओघ वाढेल आणि यामुळे कर टाळणे आणि कर चुकवेगिरीला आळा घालण्यास मदत मिळेल. सध्या कोणतीही आर्थिक बंधने नाहीत. 500 अमेरिकन डॉलर्सपेक्षा आधिक खर्च आल्यास, तो भारत करेल. अन्य करविषयक माहिती करारांमध्येही अशाच प्रकारची तरतूद आहे.
पॅरिसमधील दहशतवादी हल्ला प्रकरणी पंतप्रधानांचा शोकसंदेश

पंतप्रधान नरेंद्र मोदी यांनी पॅरिसमध्ये झालेल्या दहशतवादी हल्ल्यात मरण पावलेल्या व्यक्तींबद्दल शोक प्रकट केला. त्यांच्या संदेशात पंतप्रधान म्हणतात, पॅरिसमधील दहशतवादी, मनस्ताप देणाऱ्या बातमीने मोठे दु:ख झाले असून आम्ही या दु:खद प्रसंगी फ्रान्सच्या जनतेसोबत आहोत.
फ्रान्सचे राष्ट्राध्यक्ष इमॅन्युएल मॅक्रॉन यांच्याशी पंतप्रधानांची पॅरिस येथे चर्चा

पंतप्रधान नरेंद्र मोदी यांनी आज पॅरिस येथे फ्रान्सचे राष्ट्राध्यक्ष इमॅन्युएल मॅक्रॉन यांची भेट घेतली. बैठकीनंतर पंतप्रधानांनी प्रसार माध्यमांना संबोधित केले. राष्ट्राध्यक्ष मॅक्रॉन यांनी केलेल्या स्वागताबद्दल त्यांचे आभार मानत पंतप्रधानांनी निवडणुकीतील यशाबद्दल राष्ट्राध्यक्षांचे अभिनंदन केले. गेल्या काही वर्षांमध्ये फ्रान्स भारत संबंध मानवतेप्रती सेवा आणि मानवी मूल्यांच्या माध्यमातून यशस्वीरित्या दृढ झाल्याचे पंतप्रधानांनी सांगितले. हे संबंध भविष्यात आधिक दृढ होतील असा विश्वासही त्यांनी व्यक्त केला. या संदर्भात पंतप्रधानांनी आंतरराष्ट्रीय सौर आघाडी आणि या कारणासाठी भारत आणि फ्रान्सचे संयुक्त प्रयत्न, या बाबींचा उल्लेख केला. हवामानविषयक पॅरिस करार हा संपूर्ण जगासाठी सामायिक वारसा असल्याचे सांगत मानवाच्या आगामी पिढयांच्या दृष्टीने या पिढीचे हे आशादायक योगदान असल्याचे पंतप्रधानांनी सांगितले. पृथ्वीचे संरक्षण करणे, ही आपली सर्वांची जबाबदारी आहे, असे पंतप्रधान म्हणाले. पॅरिस हा आपल्या राजकीय प्रवासातून महत्वाचा भाग असल्याचे नमूद करत या करारासाठी भारत आणि फ्रान्सने खांद्याला खांदा लावून काम केल्याचे पंतप्रधानांनी नमूद केले. पर्यावरणाचे रक्षण हा भारतीयांसाठी विश्वासाचा विषय असून ती शतकापूर्वीची जुनी प्रथा आहे, असे पंतप्रधान म्हणाले. सुसंवाद राखण्याप्रती भारत वचनबध्द असल्याचे सांगत भावी पिढयांना चांगली भेट देण्याच्या दृष्टीने भारत इतरांसोबत सातत्याने प्रयत्नशील राहतो, असे त्यांनी सांगितले. दोन्ही देशांच्या नेत्यांनी दहशतवाद आणि मूलगामी वृत्तीशी लढा देण्यासंदर्भात चर्चा केल्याचे पंतप्रधानांनी सांगितले. युरोपियन युनियनच्या विकासाप्रती भारत संवेदनशील असल्याचे पंतप्रधान म्हणाले.
उद्या म्हणजे 31 जुलैला सकाळी 11 वाजता होणारा ‘मन की बात’ कार्यक्रम सर्वांनी ऐकण्याचे पंतप्रधानांचे जनतेला आवाहन

पंतप्रधानांचा जनतेशी होणारा मासिक संवादात्मक कार्यक्रम, ‘मन की बात’ उद्या म्हणजेच 31 जुलै रोजी सकाळी 11 वाजता प्रसारित होणार आहे. हा कार्यक्रम सर्वांनी आवर्जून ऐकावा, असे आवाहन पंतप्रधानांनी केले आहे. तसेच, जून महिन्यातील मन की बात कार्यक्रमाचे बुकलेट देखील पंतप्रधानांनी ट्वीटरवरुन शेअर केले आहे. याच्या मुखपृष्ठावर भारताचे अंतराळातील स्थान, क्रीडाक्षेत्रातील नेत्रदीपक कामगिरी, रथ यात्रा, आणि इतर गोष्टींचा समावेश आहे. “उद्या सकाळी होणारा ‘मन की बात’ कार्यक्रम आपण सर्वांनी आवर्जून ऐकावा, अशी माझी सर्वांना विनंती आहे. गेल्या महिन्याच्या मन की बात कार्यक्रमाचे बुकलेट देखील मी तुमच्यासोबत शेअर करतो आहे. यात भारताचे अंतराळातील स्थान, क्रीडाक्षेत्रातील नेत्रदीपक कामगिरी, रथ यात्रा, आणि इतर गोष्टींचा समावेश आहे. “ असे ट्वीट पंतप्रधानांनी केले आहे.
पंतप्रधानांनी अहमदाबाद येथील रुग्णालयातील आग दुर्घटनेबद्दल व्यक्त केला शोक

पंतप्रधानांनी अहमदाबाद येथील रुग्णालयातील आगीत प्राण गमाविलेल्या मृतांबद्दल शोक व्यक्त केला आहे. आपल्या ट्विटर संदेशात पंतप्रधान म्हणाले,”अहमदाबाद येथील रुग्णालयात लागलेल्या आगीने मी दु:खी झालो आहे. मृत्यूवियोग झालेल्यांच्या कुटुंबियांसाठी मी शोक व्यक्त करत आहे.जखमींच्या प्रकृतीत लवकर सुधारणा होवो. मी मुख्यमंत्री विजय रुपानीजी आणि महापौर इबिजाल पटेलजी यांच्याशी याबाबत बोललो आहे. प्रशासन संबंधितांना सर्वतोपरी मदत करत आहे”.
वाराणसी विधानसभा मतदार संघातील गावांच्या सरपंचासोबत पंतप्रधानांची चर्चा

पंतप्रधान नरेंद्र मोदी यांनी आज वाराणसी विधानसभा मतदार संघात समावेश असलेल्या गावांच्या सरपंचाचे नवी दिल्ली येथील त्यांच्या निवासस्थानी स्वागत केले. पंतप्रधानांची भेट घेणारा हा चौथा गट आहे. शाळेमध्ये मुलांची उपस्थिती आणि माध्यान्ह भोजनाचा दर्जा सुधारण्याच्या दृष्टिने सरपंचांनी काम करावे यासाठी पंतप्रधानांनी यावेळी सरपंचांना प्रोत्साहन दिले. सर्वांनी आपल्या गावात स्वच्छता राखावी यासाठी देखील त्यांनी सर्वांना प्रोत्साहित केले. मुलगा आणि मुली मध्ये कोणताही भेदभाव करु नये, अशी विनंती पंतप्रधानांनी यावेळी केली.
पंतप्रधानांनी नागालँडच्या जनतेला दिल्या राज्य स्थापना दिनानिमित्त शुभेच्छा

पंतप्रधान श्री नरेंद्र मोदी यांनी नागालँडच्या जनतेला राज्य स्थापना दिनानिमित्त शुभेच्छा दिल्या आहेत. आपल्या ट्विट संदेशात पंतप्रधान म्हणाले; "नागालँडच्या राज्य स्थापना दिनाच्या विशेष प्रसंगी, राज्याच्या प्रिय जनतेला शुभेच्छा. नागा संस्कृती शौर्य आणि मानवीय मूल्ये दर्शवते. नागालँडचे लोक भारताच्या विकासात भरीव योगदान देत आहेत. नागालँडच्या भविष्यातील प्रगतीसाठी मी प्रार्थना करतो. "
ज्येष्ठ माजी सनदी अधिकारी डॉ. मंजुला सुब्रमण्यम यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी ज्येष्ठ माजी सनदी अधिकारी डॉ. मंजुला सुब्रमण्यम यांच्या निधनाबद्दल शोक व्यक्त केला आहे. पंतप्रधान ट्विट मध्ये म्हणतात; “ज्येष्ठ माजी सनदी अधिकारी डॉ. मंजुला सुब्रमण्यमजी यांच्या निधनानं अतीव दु:ख झालं आहे. धोरणात्मक समस्यांची असलेली जाण आणि प्रत्यक्ष कृतीवर भर देण्याची प्रवृत्ती, यामुळे त्या सदैव आदरास पात्र ठरल्या. मी मुख्यमंत्री असताना त्यांच्याशी झालेला संपर्क आणि संवाद माझ्या कायम स्मरणात राहील. त्यांचे कुटुंबीय आणि मित्रपरिवाराच्या दु:खात सहभागी आहे. ओम शांती.”
न्यूयॉर्क येथे जी-4 परिषदेत पंतप्रधानांचे उद्‌घाटनपर भाषण

माननीय अध्यक्ष दिल्मा रोसैफ माननीय चॅन्सेलर अँजेला मर्केल माननीय पंतप्रधान शिंझो ॲबे विशेष प्रतिनिधी सदस्य, तुम्हा सर्वांचे स्वागत करताना मला आनंद होत आहे. शनिवारी सकाळी लवकर या बैठकीला उपस्थित राहिल्याबद्दल आभार. न्यूयॉर्कमध्ये नुकतेच आगमन झालेल्या पंतप्रधान ॲबे यांचे आभार. संयुक्त राष्ट्रांच्या सुरक्षा परिषदेत सुधारणा हा विषय गेली अनेक दशके संपूर्ण जगाचे लक्ष वेधून राहिला आहे. मात्र दुर्दैवाने यात आतापर्यंत फारशी प्रगती झालेली नाही. जागतिक शांतता आणि प्रगती यासाठी प्रतिबध्द असलेला, बहुपार्श्वतेवर विश्वास असलेला आणि जगाच्या आपल्याकडून असलेल्या जागतिक जबाबदाऱ्या पूर्ण करण्याची इच्छाशक्ती असलेला आपला चार देशांचा जी-4 समूह 2004 मध्ये एकत्र आला. सरकारांचे प्रमुख म्हणून 10 वर्षानंतर आपण पुन्हा भेटत आहोत, त्याचा मला आनंद आहे. संयुक्त राष्ट्रांच्या 70 व्या वर्धापनदिनी लिहिलेल्या माझ्या पत्रात म्हटल्याप्रमाणे, संयुक्त राष्ट्रांची ज्या काळी स्थापना झाली त्यापेक्षा मूलत: वेगळ्या जगामध्ये आपण जगत आहोत. सदस्यांची संख्या चौपट झाली आहे. शांतता आणि सुरक्षिततेला असणारा धोका अधिक जटिल झाला आहे. अनेक पध्दतीनं आपल्या जीवनात जागतिकीकरणानं प्रवेश केला आहे. डिजिटल युगात आपण राहतो. विकासाची नवी इंजिनं, मोठ्या प्रमाणात पसरलेली आर्थिक शक्ती, संपत्तीची वाढती दरी यामुळे जागतिक अर्थव्यवस्था बदलली आहे. लोकसंख्या, शहरीकरण, स्थलांतरांच्या कलामुळेही नवी आव्हानं उभी ठाकत आहेत. हवामान बदल आणि दहशतवाद हे नवे चिंतेचे विषय आहेत. सायबर आणि अंतराळ या दोन नव्या आघाड्यांवर संधी आणि आव्हानंही आहेत. तरीही आपल्या संस्था, आपला दृष्टीकोन आणि अनेकदा मनोभूमिकेतही आपल्या गत शतकाची झलक प्रतिबिंबित होते. आपण सध्या ज्या शतकात आहोत त्याची झलक दिसत नाही. संयुक्त राष्ट्रसंघाच्या सुरक्षा परिषदेच्या बाबतीत हे विशेषत: खरे आहे. सुरक्षा परिषदेत निश्चित कालमर्यादेत सुधारणा करणे हे निकडीचे आणि महत्त्वाचे काम आहे. सुरक्षा परिषदेत जगातल्या सर्वात मोठ्या लोकशाहीचा जागतिक अर्थव्यवस्थेच्या मोठ्या इंजिनाचा, महत्वाच्या सर्व खंडाच्या आवाजाचा समावेश झालाच पाहिजे. त्यामुळे 21 व्या शतकाच्या आव्हानांचा मुकाबला करताना अधिक विश्वासार्हता, अधिक सनदशीरपणा आणि प्रभावीपणा प्राप्त होईल. दशकानंतर आपण अखेर थोडी हालचाल पाहिली. मजकुरावर आधारित वाटाघाटी सुरू करण्यासंदर्भात आम सभेच्या 69 व्या सत्रात महत्वाचं पाऊल उचलण्यात आलं. सॅम कुरेसा आणि राजदूत कोर्टनी रॅट्रे यांच्या बहुआयामी नेतृत्वामुळे हे शक्य झाले. मात्र हे केवळ पहिले पाऊल आहे. 70 व्या सत्रात ही प्रक्रिया तर्कशुद्ध पूर्णत्वाला जावी हे आपलं उद्दिष्ट हवे. या दिशेनं आपल्या प्रयत्नांना, आजची बैठक चालना देईल असा मला विश्वास आहे.
अश्गाबात कराराला भारताची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत अश्गाबात कराराला भारताने रुकार द्यावा यासाठी मंजुरी देण्यात आली. अश्गाबात करार हा आंतरराष्ट्रीय वाहतूक तसेच मध्य आशिया व पर्शियन आखातामधील माल वाहतूक सुलभ व्हावी यासाठी करण्यात आला आहे. या कराराचे ओमान, इराण, तुर्कमेनिस्तान व उझबेकिस्तान हे देश संस्थापक सदस्य आहेत. आता कझाकिस्तान हा देश देखील या करारात सहभागी झाला आहे. या करारामुळे भारत या मार्गाचा उपयोग युरो-एशियन क्षेत्रासोबत व्यापार व व्यावसायिक संवाद वाढविण्यासाठी करू शकतो. याशिवाय, संपर्क वाढविण्यासाठी आंतरराष्ट्रीय उत्तर-दक्षिण वाहतूक कॉरिडॉरच्या अंमलबजावणीच्या आपल्या प्रयत्नांना याची जोड मिळेल. अश्गाबात करार स्वीकारण्याचा आपला निर्णय भारत आता ‍डिपॉझिटरी देश तुर्कमेनिस्तानला कळवेल. संस्थापक सदस्यांच्या संमतीनंतर भारत या कराराचा एक घटक बनेल.
शरद पवारांच्या 75व्या वाढदिवसाच्या कार्यक्रमाला पंतप्रधानांची उपस्थिती

माजी केंद्रीय मंत्री आणि महाराष्ट्राचे माजी मुख्यमंत्री शरद पवार यांच्या 75व्या वाढदिवसा‍निमित्त नवी दिल्लीतल्या विज्ञान भवन येथे आयोजित कार्यक्रमाला पंतप्रधान नरेंद्र मोदी आज उपस्थित होते. भरीव राजकीय कारर्कीर्द असणाऱ्या शरद पवार यांच्या कृषी क्षेत्राविषयीच्या आधुनिक व वैज्ञानिक दृष्टीकोनाचे तसेच भारतातील या क्षेत्रातील त्यांच्या योगदानाचे पंतप्रधानांनी कौतुक केले. शरद पवार यांनी लिहिलेल्या “ऑन माय टर्म्स” या पुस्तकाचे पंतप्रधानांनी प्रकाशन केले.
स्वामी दयानंद सरस्वती  यांच्या जयंतीनिमित्त पंतप्रधानांनी वाहिली आदरांजल

पंतप्रधान नरेंद्र मोदी यांनी स्वामी दयानंद सरस्वती यांच्या जयंतीनिमित्त त्यांना आदरांजली वाहिली आहे. “स्वामी दयानंद सरस्वती यांना त्यांच्या जयंती दिनी आदरांजली. सामाजिक सुधारणा आणि शिक्षणासाठी त्यांनी केलेल्या महान कार्याचा दीर्घकालीन परिणाम राहिला आहे”, असे पंतप्रधानांनी म्हटले आहे.
कांडला बंदराला  दीनदयाळ  बंदर असे नाव देण्याला  केंद्रीय मंत्रिमंडळाची मान्यता

कांडला बंदराला दीनदयाळ बंदर कांडला असे नाव देण्याला पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली. भारतात,सर्वसाधारणपणे,बंदरांना, ज्या शहरात ते वसले आहे त्या शहराचे नाव देण्याचा प्रघात आहे.मात्र काही विशिष्ट बाबतीत,यथायोग्य विचार केल्यानंतर,भूत काळातील महान नेत्यांची नावे सरकारने दिली आहेत. दीनदयाळ बंदर कांडला असे नामकरण करून, भारताचे थोर सुपुत्र, पंडित दीनदयाळ उपाध्याय यांनी राष्ट्रासाठी दिलेल्या अमूल्य योगदानाचे स्मरण राष्ट्र करत आहे.यामुळे गुजरातमधल्या जनतेला विशेषतः,या महान नेत्याच्या योगदानाची पूर्णपणे ओळख नसलेल्या युवावर्गाला स्फूर्ती मिळणार आहे.
स्वच्छ भारत अभियाना अंतर्गत पंतप्रधान कार्यालयात स्वच्छतेच्या दिशेने केलेले प्रयत्न

स्वच्छ भारत अभियानाअंतर्गत पंतप्रधान कार्यालयात आयोजित करण्यात आलेल्या विशेष स्वच्छता अभियान पंधरवड्याची आज सांगता झाली. या अभियानाअंतर्गत 10,000 हून अधिक फाईली काढून टाकण्यात आल्या आणि महत्त्वाच्या असलेल्या 1000 फाईली भारतीय राष्ट्रीय पूराभिलेख खात्याकडे हस्तांतरीत करण्यात आल्या. पंतप्रधानांचे मुख्य सचिव नृपेंद्र मिश्रा यांच्या मार्गदर्शनाखाली, पंतप्रधान कार्यालयातील अधिकारी आणि कर्मचाऱ्यांच्या प्रयत्नांमुळे पंतप्रधान कार्यालयाच्या पश्चिमेकडील प्रवेश द्वारा जवळील बागेची साफ-सफाई आणि सौंदर्यीकरण करण्यात आले. भंगार आणि निरुपयोगी वस्तू टाकून देण्यात आल्या व ई-कचऱ्याची विल्हेवाट लावण्यात आली. मे 2014 मध्ये पंतप्रधान पदाचा कार्यभार स्विकारल्यानंतर पंतप्रधान नरेंद्र मोदींनी पंतप्रधान कार्यालयाचे परिक्षण केले होते आणि स्वच्छता राखण्याचे आवाहन केले होते, जेणेकरून उत्पादकतेत वाढ होईल. पंतप्रधान नरेंद्र मोदी यांनी पदभार स्विकारल्यानंतर राबवण्यात आलेला हा तिसरा मोठा उपक्रम आहे. पंतप्रधानांनी दिलेल्या निर्देशांचे पालन करत उत्पादकता व स्वच्छतेसंबंधी अनेक पावलं उचलण्यात आली आहेत. यामध्ये पावती आणि फाईलींच्या प्रक्रियेच्या प्रमाणीकरणाचा समावेश आहे. कार्यालयात प्रत्यक्ष येणाऱ्या याचिका आणि ऑनलाईन येणाऱ्या याचिका वेगवेगळ्या करण्यात आल्या आहेत तसेच “इलेक्ट्रॉनिक मेल व्यवस्थापन प्रणाली” सुरु करण्यात आली आहे. ज्यामुळे याचिकांच्या प्रक्रियेला लागणारा एक महिन्यांचा कालावधी कमी होऊन एका दिवसावर आला आहे. याशिवाय, ऑन लाईन व्ही व्ही आय पी पत्र निरिक्षण प्रणाली, बैठक व्यवस्थापन प्रणाली आणि डॅश बोर्ड प्रणाली सुरु करण्यात आली आहे. ज्यामुळे प्रणाली क्षमतेत वृद्धि झाली आहे आणि एखाद्या कामासाठी लागणारा वेळ देखील कमी झाला आहे. मे 2014 पासून 1 लाखांहून अधिक फाईली काढून टाकण्यात आल्या आहेत. यामुळे दोन खोल्या वैकल्पिक वापरासाठी उपलब्ध झाल्या आहेत. उपयोगात नसणाऱ्या वस्तूंचा लिलाव केल्यामुळे देखील दोन खोल्या रिकाम्या झाल्या आहेत. कार्यालयीन वातावरण अधिकाधिक चांगले करण्यासाठी नवीन वर्कस्टेशन स्थापित करण्यात येत आहेत. या प्रयत्नांमुळे साऊथ ब्लॉकमधे पंतप्रधान कार्यालयात 1800 चौरस फूट कार्यालयीन जागा मोकळी झाली आहे. यामुळे आता पंतप्रधान कार्यालयाच्या सार्वजनिक विभागाच्या 50 अधिकाऱ्यांसाठी जागा उपलब्ध झाली आहे, जे याआधी साऊथ ब्लॉक मध्ये कार्यालयीन जागा उपलब्ध नसल्यामुळे रेल भवनमधून कामकाज करत होते. स्वच्छतेसाठी आणि प्रणालीमधील सुधारणांसाठी राबवण्यात आलेले हे अभियान पंतप्रधानांच्या आदर्शांनी प्रेरीत असल्याचे येथे स्पष्टपणे निदर्शनाला येत आहे.
भारत आणि इंडोनेशिया यांच्यात नवीन आणि पुनर्नवीकरणीय ऊर्जा सहकार्य क्षेत्रात सामंजस्य करार

केंद्रीय मंत्रिमंडळाने भारत आणि इंडोनेशिया यांच्यात नवीन आणि पुनर्नवीकरणीय ऊर्जा क्षेत्रातील सामंजस्य कराराला आज मंजुरी दिली. उपराष्ट्रपती एम. हमीद अन्सारी यांच्या इंडोनेशिया दौऱ्या दरम्यान गेल्या महिन्यात जकातामध्ये सामंजस्य करारावर स्वाक्षऱ्या करण्यात आल्या होत्या. परस्पर लाभ, समानता आणि आदान-प्रदानाच्या आधारे नवीन व पुनर्नवीकरणीय ऊर्जा मुद्दयांवर तांत्रिक द्विपक्षीय सहकार्याला प्रोत्साहन देण्यासाठी सहकारी संस्थात्मक आकृतिबंधाचा पाया स्थापन करणे हा या कराराचा उद्देश आहे. क्षमता निर्मिती, वैज्ञानिक आणि तंत्रज्ञानविषयक माहितीची देवाण-घेवाण, बिगर व्यावसायिक आधारावर तंत्रज्ञानाचे हस्तांतरण, द्विपक्षीय हिताच्या संयुक्त संशोधन आणि तांत्रिक प्रकल्पांचा विकास, गुंतवणूकीला प्रोत्साहन, धोरणात्मक चर्चेला प्रोत्साहन आणि उभय देशांच्या सहमतीच्या मुद्दयांवर सहकार्याचा भर असेल.
पंतप्रधानांतर्फे 15 देशांच्या 31 उपग्रहांसह 40 व्या यशस्वी ध्रुवीय उपग्रह प्रक्षेपणाबद्दल इस्रोचे अभिनंदन

15 देशांच्या 31 उपग्रहांसह 40 वे यशस्वी ध्रुवीय उपग्रह प्रक्षेपण केल्याबद्दल पंतप्रधान नरेंद्र मोदी यांनी इस्रोचे अभिनंदन केले. “15 देशांच्या 31 उपग्रहांसह 40 व्या यशस्वी ध्रुवीय उपग्रह प्रक्षेपणासाठी इस्रोचे अभिनंदन. आम्हाला तुमचा अभिमान आहे”, असे पंतप्रधान म्हणाले.
जपानच्या पंतप्रधानांसोबत झालेल्या द्विपक्षीय बैठकीत पंतप्रधान नरेंद्र मोदी, यांनी केलेले भाषण

नवी दिल्ली, 27 सप्टेंबर 2022 महामहिम, या दु:खद प्रसंगी आपण सर्व आज भेटत आहोत. आज जपानमध्ये पोहोचल्यावर मला तीव्र दु:ख झाले. मी गेल्या वेळी जेव्हा इथे आलो होतो तेव्हा आबे सान यांच्यासोबत दीर्घकाळ संभाषण केले होते. त्यावेळी इथून परत जाताना ‘ते आपल्यातून कायमचे निघून गेले’ अशी बातमी ऐकावी लागेल असे मला कधीही वाटले नव्हते. आबे सान आणि त्यांच्यासोबत तुम्ही परराष्ट्र मंत्र्याच्या भूमिकेतून भारत-जपान संबंधांना नवीन उंचीवर नेले होते आणि अनेक क्षेत्रांमध्ये त्याचा व्यापक विस्तारही केला आहे. आपल्या मैत्रीने, भारत- जपान मैत्रीने, जागतिक प्रभाव निर्माण केला आहे आणि या सगळ्यासाठी आज भारतातील लोक आज आबे सान यांची यांचे स्मरण करतात. जपानचे स्मरण करतात. भारताला त्यांची उणीव भासत आहे. पण मला विश्वास आहे, की तुमच्या नेतृत्वाखाली भारत-जपान संबंध अधिक दृढ होतील आणि अधिक मोठ्या उंचीवर पोहोचतील. तसंच मला ठाम विश्वास आहे की आपण जगातील समस्यांवर उपाय शोधण्यात आपण एकत्रित रित्या महत्वाची भूमिका बजावू शकू.
बंग बंधू शेख मुजीबूर रेहमान यांच्या जन्मशताब्दीनिमित्त पंतप्रधानांनी वाहिली श्रद्धांजली

बंग बंधू शेख मुजीबूर रेहमान यांच्या जन्मशताब्दी निमित्त पंतप्रधान नरेंद्र मोदी यांनी त्यांना श्रद्धांजली वाहिली आहे. बांगलादेशच्या प्रगतीसाठी त्यांनी दिलेले मूल्य योगदान आणि त्यांच्या धैर्यासाठी त्यांचे आजही स्मरण केले जाते, असे पंतप्रधानांनी आपल्या ट्विटर संदेशात म्हटले आहे. शेख मुजीबूर रेहमान यांच्या जन्मशताब्दी सोहळ्यानिमित्त बांगलादेशच्या जातीर पिता येथे आयोजित विशेष कार्यक्रमात पंतप्रधान व्हिडिओ कॉन्फरन्सिंगच्या माध्यमातून आज संध्याकाळी भाषण देणार आहेत. कोरोनाच्या आजारामुळे आज होणाऱ्या या समारंभात सर्वसामान्य जनता सहभागी होणार नाही.
उत्तराखंड  दिनानिमित्त पंतप्रधानांनी दिल्या राज्याच्या जनतेला शुभेच्छा

नवी दिल्ली, दि. 9 नोव्हेंबरः उत्तराखंड राज्यनिर्मिती दिनानिमित्त पंतप्रधान नरेंद्र मोदी यांनी आज उत्तराखंडच्या जनतेला शुभेच्छा दिल्या आहेत. एका ट्विट संदेशात पंतप्रधानांनी म्हटले आहे की, उत्तराखंडला सन 2000 मध्ये आजच्या दिवशी स्वतंत्र राज्याचा दर्जा मिळाल्याबद्दल उत्तराखंडच्या जनतेला माझ्या शुभेच्छा. हे राज्य असे आहे की ते निसर्ग आणि अध्यात्मिकता यांच्याशी अत्यंत निकटतेने जोडले गेले आहे. या राज्याचे लोक राष्ट्र उभारणीसाठी विविध क्षेत्रांमध्ये अद्वितीय योगदान देत आहेत.आगामी वर्षांमध्ये उत्तराखंड अशीच उत्तरोत्तर प्रगती करत जावो.
बुध्द पौर्णिमे निमित्त पंतप्रधानांच्या शुभेच्छा

पंतप्रधान नरेंद्र मोदी यांनी बुद्ध पौर्णिमेच्या शुभप्रसंगी जनतेला शुभेच्छा दिल्या आहेत. “सर्वांना बुद्ध पौर्णिमेच्या शुभेच्छा. गौतम बुद्धांच्या महान शिकवणूकीचा गेली अनेक शतके लोकांवर प्रभाव पडला आहे. गौतम बुद्ध हे ज्ञान, शांतता आणि करुणेचे प्रतिक आहेत. शांततामय आणि न्यायपूर्ण समाज निर्मितीसाठी त्यांची शिकवण आम्हाला प्रेरणा देत राहो” असे पंतप्रधानांनी म्हटले आहे.